tonsi

tonsi li kulupu pi ijo lon. meli en mije li kulupu ante. 
tenpo mute la kon tonsi li ante tan sijelo ona. tonsi li ken meli pi sijelo mije anu mije pi sijelo meli. ni la tonsi mute li ante e sijelo ona. taso tonsi ale ala li wile ante e sijelo ona. ken la tonsi li meli taso ala li mije taso ala. tenpo mute la nimi tonsi li ante tan nimi ona tan mama ona lon tenpo ona pi kama lon. 
tonsi li nasin olin ala. tonsi ante li olin pi nasin ante e jan pi kulupu ante mute.
kin nimi "tonsi" li jo e kon ni: jan li meli sijelo tan kama lon. taso ona li mije kon. anu jan li mije sijelo tan kama lon. taso ona li meli kon.
==nimi ==
tonsi ante li kepeken nimi ante tawa tonsi ona. tonsi li ken wile ala e ni: jan ante li kepeken nimi "tonsi" tawa ona. toki ante la tonsi li ken wile e ni: jan ante li kepeken nimi ante tawa ona.
toki pona la nimi "tonsi" li lon lipu pu ala. taso jan mute pi toki pona li sona e ona li kepeken ona. jan Sonja li toki e ni: "nimi 'tonsi' li pona". kin tawa ku la ni li nimi pona.
==nasin tonsi==
tonsi ale la ken la ona li ante a selo ona, e sijelo ona. ken la ala. ken la ona li lukin nasa musi e jan lon ni: "jan ni li jo e kon seme?"
tonsi li ken olin e meli, e mije, e tonsi.
===tonsi meli en tonsi mije===
tonsi meli li meli kon lili. taso ona li meli ala, anu meli lili. tonsi mije li mije kon lili. taso ona li mije ala, anu mije lili. tonsi meli en tonsi mije li ken meli sijelo, li ken mije sijelo, li ken jo e sijelo ante.
tonsi meli li olin e meli la, ken la ona li pilin e ni: mi meli pi olin meli. ken la ala. sama la tonsi mije pi olin mije li ken pilin e ni: mi mije pi olin mije. anu ken la ala.
===tonsi ante===
tonsi meli mije anu tonsi mije meli li pilin e ni: mi mije. mi meli. ken la tawa ona li kon tu li jo e suli sama. ken la kon wan li suli. kin kon ante li lili.
tonsi pi kon pi mije ala pi meli ala li jo e kon. taso kon ni li mije ala, li meli ala. ken la kulupu ona la kon ante li lon.
tonsi pi kon mute li jo e kon tu anu kon mute. tonsi meli mije li tonsi pi kon mute. taso tonsi kon ante li ken lon. tonsi pi kon ale li jo e kon ale. pona.
tonsi pi kon ala li jo e kon ala. tonsi pi kon lili li sama ni. taso lili la ona li jo e kon.
nasin ante mute li lon.
===meli tonsi en mije tonsi===
meli tonsi li meli. kama lon la ona li mije sijelo. mije tonsi li mije. kama lon la ona li meli sijelo. kama lon la jan li jo e sijelo meli mije la, ona li meli, ken la ona li toki e ni: "mi meli tonsi." kin ona li mije la, ken la ona li toki e ni: "mi mije tonsi". anu ken la tawa ona la ona li tonsi ala.
tenpo mute la jan o toki ala e nimi "tonsi" lon mije tonsi, lon meli tonsi.
tenpo mute la meli tonsi li wile meli sijelo. tenpo mute la mije tonsi li wile mije sijelo. taso ona li ken pilin pona lon sijelo ona pi ante ala. anu ken la ona li ante e selo ona, li ante ala e sijelo ona. tonsi la nasin mute li lon.
==len tonsi==
kulupu jan tonsi li jo e len kule mute. len kule nanpa wan li jo e laso loje sewi e walo insa e laso kasi anpa. laso loje sewi li wan e laso mije nasin e loje meli nasin. walo li lon tawa jan pi kulupu ala. laso anpa li lon tawa jan lon kulupu pi nasin ante. len nanpa tu li jo e jelo sewi e walo e laso loje e pimeja anpa. jelo sewi li lon tawa jan pi nasin tu ala. walo li lon tawa jan lon kulupu mute anu kulupu ale. laso loje li wan e kule mije nasin e kule meli nasin. pimeja li lon tawa jan pi kulupu ala. len ante li jo e laso e loje lon selo e walo lon insa. laso li laso mije nasin. loje li loje meli nasin. walo insa li tawa jan pi ante kon.
ijo:Genderqueer Pride Flag.svg|len tonsi (kon pi nasin ala)
ijo:Nonbinary flag.svg|len tonsi (kon pi nasin tu ala)
ijo:Transgender Pride flag.svg|len tonsi (ante kon)
kulupu:nasin jan